**Tartalomjegyzék**

1. **Digitalizálás és innováció a KKV-szektor szempontjából 1**
2. **V4 országok KKV-szervezeteinek véleménye 6**
3. **Meghívott német és olasz kézműipari szervezetek véleménye 16**
4. **A Kis- és Középvállalkozások Európai Szövetségének, az UEAPME-nak az álláspontja 22**
5. **A V4-országok KKV-szervezeteinek nyilatkozata a budapesti,**

**2018. január 25-26-i II. Regionális Digitális Csúcstalálkozó alkalmából 29**

**1.**

**Digitalizálás és innováció a KKV-szektor szempontjából**

 **Projekt Összefoglaló**

Az Ipartestületek Országos Szövetsége jelentős nemzetközi kapcsolatokkal rendelkezik megalakulása óta. A V4 országokkal lévő kapcsolatok fejlesztése különösen fontossá vált az elmúlt években, sőt évtizedben.

Ezért az IPOSZ ezeknek az országoknak a szövetségeivel már több projektet hajtott végre mindazokban a témakörökben, amelyek a legégetőbbek az együttműködésben is és egy közös gazdasági térség kialakítása szempontjából is. Az egyéb irányú német, olasz, osztrák és egyéb kapcsolatokból azt tapasztaltuk, hogy az **Ipar 4.0 legfontosabb eszközei, így a digitalizáció, a technológiai innováció és a robottechnika használata olyan mértékben fognak beleszólni az egyes gazdasági társaságok és az egyes vállalkozások, valamint az egész társadalom életébe, hogy ezzel sürgősen foglalkozni kell**, minden ország ezt teszi.

Benyújtásra került egy projekt a Nemzetközi Visegrádi Alaphoz, ezt a projektet támogatásra érdemesnek találták. **Ennek keretében került sor egy nemzetközi konferencia lebonyolításra november 17-én, Budapesten,** amelyen jelen voltak a Visegrádi 4-ek kézműves szervezeteinek a vezetői, valamint a német és az olasz vezető kézműipari képviselők. Részt vett továbbá a Kis- és Középvállalkozások Európai Szövetségének, az UEAPME-nak az igazgatója, a Nemzetgazdasági Minisztérium és a Külgazdasági és Külügyminisztérium főosztályvezetői, az Informatikai Vállalkozások Szövetségének képviselői, a képzési oldal képviselői, valamint az egyetemi élet szereplői. Ily módon egy kerek kép alakult ki a témakörben. Igaznak bizonyult az az elképzelésünk, hogy **rendkívüli változások folynak és egyre gyorsuló mértékben mennek végbe és ezek nagymértékben beleszólhatnak főleg a családi, mikro- és kisvállalkozások életébe**. A konferencia mindezt a problémakört, a digitalizációt és technológiai innovációt a családi, mikro- és kisvállalkozások szempontjából vizsgálta, mert itt érezte előzetesen a legnagyobb hiányt. Egyértelművé vált, hogy a családi mikro vállalkozások, a 10 fő alatti kategória, Európában és Magyarországon is meghatározó része a gazdaságnak. Általában több mint 90 százaléka a vállalkozásoknak mikrovállalkozás. Sőt, ennek is a 90 százaléka 4 fő alatti vállalkozás. Ezért indokolt, hogy minden kérdéskört, így az Ipar 4.0-t is, megvizsgáljunk ennek a gazdasági rétegnek a szempontjából. Erre kötelez egyébként bennünket az a régóta érvényben lévő Európai Kisvállalkozói Törvény, amelynek fő alapelve, hogy „Gondolkozz először kicsiben!”.

A konferenciát megelőzően **a négy ország véleményeket gyűjtött össze kérdőíveken a kisvállalkozásoktól, az előadások már tartalmazták ezeket a véleményeket**. A kérdőívek olyan kérdésekre keresték a választ, hogy mit értenek ezek a vállalkozások digitalizáció alatt, használják-e már jelenleg, fontosnak tartják-e. Vizsgálta a konferencia azt is, hogy a különböző nemzeti stratégiákat a vállalkozások ismerik-e, hallottak-e róla és egyáltalán, hogyan látják a körülöttük lévő szolgáltató és finanszírozási rendszert ebből a szempontból.

Ugyancsak a projekt keretében 2018. januárjában a 4 ország képviselői még egy munkaértekezletet is tartottak Budapesten és részt vettek a budapesti II. Regionális Digitális Csúcstalálkozón.

Ennek a tanulmánynak a fő célja, hogy a terjedelmi határokat figyelembe véve a lehető legpontosabban összegezze a résztvevők véleményét ebben a témakörben. Az összefoglalóban kiemeltük a legfontosabb általános tanulságokat, amelyek a későbbi pontokban részletesen is kibontásra kerülnek.

Az Ipar 4.0 alatt főleg a digitalizálást, a technológiai innovációt és a robottechnika alkalmazása érthető. Ezen belül a projekt kiemelten vizsgálta a digitalizációnak a kérdéskörét.

Megállapításra került, hogy **a digitalizáció nem választható dolog, hanem visszafordíthatatlan folyamat**. Ez mindenkiben tudatosult, de megoszlottak a vélemények abban a kérdésben, hogy **milyen mértékben szükséges ez a kisvállalatok számára**. A meghatározó vélemény az volt, hogy **ez szakmafüggő**. Vannak szakmák, amelyek nem nélkülözhetik és vannak olyan szakmák, amelyek jobban fizikai munkához kötöttek, ahol kevésbé van még erre szükség. A trendek azonban azt jelzik, hogy az élet minden területére el fog jutni ez a folyamat, a digitalizáció és a robottechnika, a technikai innováció minden egyes árnyalata. Szakmák fognak eltűnni és hihetetlen gyorsasággal új szakmák fognak keletkezni. Tehát digitális készséggel kell rendelkezni a jövőben mindenkinek kisvállalkozásnak és nagyvállalkozásnak egyaránt. Az azonban vitatott, hogy milyen szintű készségről van szó.

A családi, mikro- és kisvállalkozások nagy része a **digitális alapkészségeket akarva-akaratlanul csinálja**. Használ számítógépet, rádiótelefont, bizonyos alap applikációkat, de ennél tovább egyes kisvállalkozások nem is tartják szükségesnek, hogy menjenek, hiszen azt mondják, hogy ami nekik a hatósággal való kapcsolattartáshoz és saját vállalkozásuk működtetéséhez szükséges, azt megteszik. Egy 2-3 fős vállalkozásnál azonban, raktárkészlet kezelő programra, vagy olyan szoftverre, amely a belső munkatársak közötti kapcsolatot szervezi, és magas szinten irányítja, nincs szükség.

Egységes volt a kisvállalkozások véleménye abban, hogy **a digitalizáció, a marketing továbbfejlesztése költséges, amelyre a kisvállalkozásoknak nem nagyon van anyagi forrása**. Figyelemre méltó például az a német adat, hogy a vállalkozások 30%-ának van csak honlapja.

Az anyagi problémák egyértelműen megfogalmazódtak. Olyan mértékű kiadásokról van szó, amelyekkel **a legkisebbek nem biztos, hogy rendelkeznek**. A családi és mikro vállalkozások számára a digitalizálás és a technológiai innováció területén **nagy szükség lenne az úgynevezett pozitív diszkriminációra.** Ez a pozitív diszkrimináció is megfogalmazódott a Kisvállalkozói Törvényben.

Az anyagi problémák mellett azonban világosan megfogalmazódott, hogy a digitalizálás és az egész technológiai fejlődés jelentős **lehetőségeket is nyújt a kisvállalkozások számára**. Termékeikkel és szolgáltatásaikkal olyan vásárlói kört is elérhetnek, amelyre eddig nem volt módjuk. Jobban tudnak tájékozódni a gazdasági lehetőségeikről, jobban meg tudják szólítani a fiatalabb generációkat. Bizonyos készségek elsajátítását és digitalizálási szintet a törvények és rendeletek is megkövetelnek, hiszen a jövőben így kell kommunikálniuk a hatóságokkal. A konkrét munkavégzésnél is technikai segítséget tudnak nyújtani a digitalizált eszközök, gépek egy kisvállalkozás számára is.

A projekt vizsgálta a V4-országokban meglévő nemzeti stratégiákat az Ipar 4.0-val, a digitalizálással kapcsolatban. Minden V4 országban létezik már ilyen stratégia és a meghívott országokban is. A vállalkozások között végzett felmérés azt mutatta, hogy a családi, mikro és kisvállalkozások nagyon keveset tudnak, vagy egyáltalán nem ismerik a stratégiákat. A felmérések arra is vonatkoztak, hogy **foglalkoznak-e ezek a stratégiák a családi, mikro és kisvállalkozások problémáival** vagy csak nagyipari szegmensben kezdték el vizsgálni a kérdést. A V4 országok beszámolóiból az derült ki, hogy **ezek a stratégiák elsősorban makrogazdasági és nagyvállalati szempontokkal és export-orientációval foglalkoznak**. **Az bizonyossá vált, hogy az egész digitalizálással kapcsolatban igen nagy információ-hiány van a családi, mikro és kisvállalkozásoknál**, ennek orvoslása egy fontos cselekvési terület a következő időszakban, és ebbe jobban be tudnának kapcsolódni az önkéntes tagsággal rendelkező szakmai szervezetek egy koordinált támogatott program keretében.

Főleg a német és az olasz beszámolókból azt lehetett látni, hogy a nemzeti stratégiák mellé már konkrét akciótervek is készültek, ezeknek a végrehajtása megkezdődött és **ezekben az akciótervekben szerepelnek a családi, mikro és kézműipari vállalkozások is.**

Az akciótervekhez kötődően a projekt a **legjobb gyakorlatokat is igyekezett áttekinteni**. Németországban például 20, úgynevezett Kiválósági központot hoznak létre, szolgáltatásra, tanácsadásra az országban és ezek közül egyet a kézműipari kisvállalkozásoknak szentelnek. Olaszországban figyelemre méltó kezdeményezés, hogy országos szinten egy 10.000 euros úgynevezett voucher-t vezettek be, amelyet hardver és szoftver vásárlásra, valamint szakértők megfizetésére lehet felhasználni. Itt 50%-al kell a vállalkozásnak hozzájárulnak a költségekhez. Tartományi szinten létrehoztak egy 6.000 euros támogatási rendszert is létrehoztak ilyen beruházásokra. Emellett Olaszországban külön szolgáltatási központot is kialakítottak tartományi szinten a kkv-szektor részére, tanácsadásra és szolgáltatásra. A V4 országok szervezetei is egyetértettek abban, hogy a digitalizálás olyan terület, amelyben szélesebb körű feladataik lesznek és fokozniuk kell az együttműködést.

Szó esett a generációs problémákról is, hiszen a szolgáltató-, fizikai munkához kötött vállalkozások nagy részében idősebb szakemberek dolgoznak. **Bizonyos alapképességeket nekik is el kell sajátítani**, mert különben a saját cégük fizikai létezése kerülhet veszélybe. Az új gépeket digitális technológiával fogják ellátni, azok nélkül nem lehet majd költségarányosan termelni, se szolgáltatni. **A kormányzat is elég gyors iramban digitalizálja a saját rendszerét** és ez a vállalkozások számára kötelező digitális kapcsolattartást jelent.

A projekt vizsgálta a kérdéskörnek a képzési oldalát is. **Képzés nélkül nincs digitalizált világ,** hiszen mindent meg kell tanulni. A konferencián kihangsúlyozásra került, hogy nem elvont fogalmakat kell tanulni, hanem be kell gyakoroltatni bizonyos funkciókat. Tehát **olyan gyakorlat-orientált képzési típusokra van szükség, ahol a vállalkozások el tudnak szakadni a munkájuktól egy rövidebb időre, amelyek költségben kigazdálkodhatók a számukra, és amelyeken be tudnak gyakorolni bizonyos alap funkciókat a digitális világban.**

Az UEAPME, a Kis- és Középvállalkozások Európai Szövetségének véleményében jelentős részt szentelt a **digitalizáció biztonsági veszélyeinek**. **Ezek folyamatosan növekednek, és aggasztja a kis cégeket**. Nem látják világosan, hogy milyen az ő érdekeiket is figyelembe vevő rendelkezések fognak születni és ez számukra, milyen többlet adminisztrációs és anyagi terhet jelent majd.

Egyetlen vállalkozás sem kerülheti el, hogy valamilyen szintig digitalizálja a tevékenységét, de egyáltalán nem mindegy, hogy ehhez mit kell tennie, mennyit kell tanulnia és az mibe kerül. A törvényalkotóknak figyelmet kell fordítaniuk arra, hogy ne csak a nagyvállalkozások szempontjából hozzák meg a rendelkezéseket, mert az tönkreteheti a kisvállalkozásokat. Pedig minden országnak létérdeke, hogy a kisvállalkozásai versenyképesek maradjanak.

Pontosan ezért a projektben sok szó esett a foglalkoztatásról is. A mikro vállalkozási réteg több mint 60 százalékát adja jelen pillanatban a foglalkoztatásnak és egyáltalán nem mindegy, hogy a robotizálási és globalizálódási folyamatok hogyan hatnak ki majd a foglalkoztatási területre. Több fajta vélemény alakult ki. Az egyik azt mondta, hogy **nagyon gyors lesz a robotizálás**, és **ez behatol a mikro vállalkozások világának minden területére és gyakorlatilag rengeteg munkahely fog így megszűnni**. Bár a digitalizálás új munkahelyeket is fog teremteni, de az elhangzottak szerint körülbelül **kétszer annyi munkahely fog megszűnni, mint amennyi teremtődik**. Nem volt igazán válasz arra, hogy mi fog történni a felszabaduló munkaerővel. **Ugyanakkor a vállalkozások azt érzékelik jelenleg, hogy egyre növekvő szakképzett munkaerőhiány van, és ez most már betanított munkás szinten is megjelenik**. Valahogy a két jelenség egyszerre van jelen.

Megfogalmazódott az a másik vélemény is, **hogy bármennyire fontos és gyors a robotizálás, lesz egy csomó olyan szolgáltatás, főleg fizikai munkához kötött és a lakosság igényeit kielégítő, javító, szerelő szolgáltatás, amelyre a következő három évtizedben még bizonyára szükség lesz,** messzebb pedig még semmiképpen nem látni. A helyzet jobb megítéléséhez szükségesek a folyamatos szakmacsoportos felmérések a mikro vállalkozások körében is.

Azt sem lehet vitatni, hogy **a munka jellege és** a munkaeszközeink át fognak alakulni bármilyen szolgáltatásról is legyen szó. Megjelenik a 3D nyomtatók világa, és a robotok behatolnak a kisvállalkozói szférába is. Mindez remélhetőleg segíteni fogja az ember munkáját és nem nehezíteni.

A projekt által vizsgált problémakör olyan terjedelmű, hogy például a német kézműipar az összes párttal együttműködve négy évet dolgozott azon, hogy egy több száz oldalas átfogó tanulmányt hozzon létre Észak-Rajna-Vesztfáliában, amely a kézműipar jövőbeni fejlesztési lehetőségeit mutatja be. A problémakör bonyolultsága növekszik, és lassan odáig fog fejlődni, hogy nem csak életmód változási kérdéseket, hanem társadalmi modell problémákat is kezd érinteni.

Természetesen ez a projekt ilyen mélységig nem elemezte ezt a kérdéskört, hanem főleg a kkv-k gazdasági szempontjait vizsgálta. A **kormányzati tényezők arra bíztatták a résztvevőket, hogy folytassák a V4 országok együttműködését a Visegrádi Alapon belül is.** Nagyon fontos az, hogy a kkv-szervezetek a digitalizálás területén továbbfejlesszék az eddigi együttműködésüket. Kormányzati tényezők hangsúlyozták, hogy **van egy európai Visegrád, van egy regionális Visegrád és van egy digitális Visegrád**. **Mindhárom terület kiemelt fontosságú a V4 országok együttműködése szempontjából**. Különösen a közös megoldások keresése érdekében. A regionális Visegrádnál kihangsúlyozásra került a kelet-európai együttműködés szélesítésének és az EU további bővítésének a fontossága. **A digitális Visegrád** pedig **a gazdasági versenyképességét hivatott segíteni ennek a régiónak. Ezt szolgálta a 2018. januári II. Regionális Digitális Csúcstalálkozó is, amelyen a projektben résztvevő V4 szervezetek is részt vettek.**

Az ebben az összefoglalóban felvetett kérdéskörök a 2-3-4. pontban részletesebb kifejtésre kerülnek. A II. Regionális Digitális Csúcstalálkozó alkalmából a V4 KKV-szervezetek egy közös nyilatkozatot is megfogalmaztak, ezt tartalmazza az 5. pont.

1. **V4 országok KKV-szervezeteinek véleménye**

Ebben a projektben a következő szervezetek vettek részt:

# Zwiazek Rzemiosla Polskiego (ZRP), Lengyel Kézműipari Szövetség

* Asociacemalých a středních podniků a živnostníků České Republiky (AMSP ČR), Cseh Kis- és Középvállalkozások, Kézművesek Szövetsége
* Slovenský živnostenský zväz, Szlovák Kézműipari Föderáció
* Ipartestületek Országos Szövetsége

A négy szervezet a véleményét egy előzetesen egyeztetett 6 pontból álló kérdőív alapján és az országukban lévő Ipar 4.0 nemzeti stratégiákkal kapcsolatos ismeretek alapján fogalmazta meg. A kérdőívek kérdései a következők voltak:

* A saját vállalkozásuk hogyan értelmezi a digitalizációt és véleménye szerint mire lehet azt felhasználni az Ön vállalkozásánál?
* Milyen példákat tud sorolni arra, hogy a digitalizáció segítette az Ön vállalkozásának versenyképességét, vállalkozása jobb megismertetését?
* Van-e a digitalizáció alkalmazási lehetőségeiben különbség a vállalkozás méretét tekintve? Véleménye szerint mit tud tenni egy mikro vállalkozás és mit lehet megtenni egy nagyobb vállalkozásnál?
* Ismeri-e nemzeti stratégiát ezen a területen és ez foglalkozik-e Ön szerint a családi, mikro és kisvállalkozásokkal és azok lehetőségeivel?
* Ismer-e bármilyen olyan működő szolgáltatást vagy rendszert jelenleg, amely ennek a nemzeti stratégiának a lényegét, az azzal kapcsolatos információkat eljuttatja a családi, mikro és kisvállalkozásokhoz?
* Ismer-e bármilyen tudatos támogatási rendszert a családi, mikro és kisvállalkozások digitalizációjának elősegítésére?

Minden szervezet a legfontosabb kézműipari szakcsoportokban dolgozó vállalkozásainak küldte meg a kérdőívet saját nyelvükön és összefoglaló álláspontjukat minimum 30 kitöltött kérdőív alapján alakították ki. Ezeket az összegyűjtött információkat egy nemzetközi konferencián ismertették Budapesten 2017. november 17-én.

Országonkénti bontásban az alábbi információk kerültek megfogalmazásra:

**Lengyelország**

A kérdőívet 25 regionális és két ágazati kamarának, 16 nagy tagsággal bíró kiválasztott kézműves ipartestületnek, valamint több mint 200 vállalkozásnak küldték el.

Az alábbi kézműipari szakmai szektorokból érkeztek válaszok:

építőipari, fémipar, gyógyszerészet, fodrász-kozmetikus szektor, optikusok, faipar, bőripar, élelmiszeripar, autójavító ágazat, elektromosipar.

A legszélesebb válaszok a digitalizáció használatával és területeivel kapcsolatban az építő- és fémiparból érkeztek és az alábbi témaköröket vetették fel:

* Segít a papíralapú adminisztráció leegyszerűsítésében. A papír-rendszerről az elektronikus rendszerre való átállás. Hasznos a vállalkozáson belüli információ-áramlás szempontjából. Lehetővé teszi az analóg adatok digitális adatokká történő átalakítását.
* Az Internet jelenléte felgyorsítja az új technológiák kialakulását.
Segít minden olyan technológiai folyamatot, amely rugalmasabbá teszi a kommunikációt, a reklámot, a képzést és sok más tevékenységet. Segíti a piacon elérhető IT és műszaki eredmények alkalmazását a termelésben és a marketingben. Bevezeti a digitális olvasással rendelkező mérőeszközök használatát és ez felgyorsítja a munkavégzést és erősíti a versenyképességet.

Konkrét példákat is adtak a vállalkozások a digitalizáció eredményeiről. Néhány példa ezek közül:

* Megteremti a gyors üzenetküldés és az új technológia összekapcsolódását, amely napról napra változik. A mobil kommunikáció képes új feladatok megvalósításának támogatására. Létre lehet hozni az üzleti döntéshozatal hatékonyabb struktúráit a szélesebb körű adatelemzéssel. Csökkenti a költségeket, növeli a hatékonyságot, a gyártás sebességét és méretét, valamint javítja a termelés és a szolgáltatások minőségét. Elősegíti teljesen új termék csomagolási rendszerek meghonosítását. Olyan új dokumentum kezelési rendszer bevezetését teszi lehetővé, amelynek segítségével a vállalkozó gyorsan tud termékadatokat küldeni bármilyen regisztrációs központba, csökkentve így az archiválási költséget és csökkentve az olyan fix költségeket, mint a papír és az irodaszer. A modern CAD/CAM programok lehetővé tették a felületkezelés modern változatainak alkalmazását. A komputer technológia segíti hatékonyabbá tenni az értékesítési rendszereket.

Arra a kérdésre, hogy van-e alkalmazási különbség a nagyvállalkozások és a mikro vállalkozások között az alábbi válaszok jöttek:

* A nagyvállalatok **v**álaszai többsége kiemelte, a kis- és középvállalkozások nagyobb potenciállal húzhatnának előnyöket a digitalizáció alkalmazásából, elsősorban a rendszerek és programok növekvő támogatása révén, valamint az emberi erőforrás továbbképzése révén.
* A mikro vállalkozásoknak korlátozottak a fejlesztési lehetőségeik, nehezen jutnak a pénzügyi forrásokhoz és költségesek a rendszerek. Emellett komoly a tudáshiány, valamint az egyszemélyes vezetés is hátráltatja a fejlődést.

A mikro vállalkozásoknak a lehetőségekhez ésszerűen kell hozzányúlniuk. Csak akkor ha a digitalizáció kézzelfogható előnyökkel jár, ha van külső támogatás és mindez teljesen egyértelmű.

**Számos mikro vállalkozás nyújt közvetlenül a fogyasztók részére szolgáltatásokat, amiket nem lehet digitális megoldásokkal helyettesíteni.** Ezeknek a vállalkozásoknak a digitalizáció az emberekkel való kommunikációját segítheti.

Az információs rendszerek különbözőek és nem mindig kompatibilisek egymással. A nagyobb vállalatok általában fejlettebb rendszerekkel rendelkeznek, mint a mikro vállalkozások és könnyebben alkalmaznak kompatibilis rendszereket. A nagy lépést tud tartani a rövid elavulási idővel, míg a kisvállalkozás nehezen. A mikro vállalkozások régi, elavult programjai sokszor már nem kompatibilisek az új technológiai megoldásokkal.

Fontos az, hogy a digitalizációs programot a vállalkozás méretéhez hozzá kell igazítani. Ezeknek a programoknak viszonylag hasonlónak kell lenniük, kivéve amikor mikro vállalkozások egyes részlegek egyedi programjain dolgoznak. A nagyvállalatoknál sokkal nagyobb a felhasználói háttér, így érdemes részlegek számára külön programokat is fejleszteni.

Lengyelországnak van Ipar 4.0 nemzeti stratégiája

* a vállalkozások túlnyomó része azonban nem hallott erről és nem lát benne konkrét eredményt a családi vállalkozások szempontjából. A kicsik számára ez a stratégia nehezen megközelíthető, bürokratikus.
* KKV-k számára is szükségesek a vállalati platformok, ezek számára azonos finanszírozási feltételeket kell teremteni, mint a nagyvállalati platformoknak és a kettő között pedig nyílt kommunikációt kell kialakítani. Bizonyos információk állnak rendelkezésre Lengyelországban ezügyben, a Digitalizációs Minisztérium honlapján és a Fejlesztési Minisztérium által szervezett ipari konferenciákon lehet információhoz jutni.
* A legtöbb vállalkozás nem tud semmilyen támogató szolgáltató rendszerről, amely a stratégiát a családi, mikro és kisvállalkozások felé szeretné eljuttatni.

A legtöbb vállalkozás nem ismer tudatos támogatási rendszert, amely a családi, mikro és kisvállalkozások digitalizációját segítené. Néhány vállalat arról tudósított, hogy a regionális operatív programok egyes vajdaságokban támogatják a létező és az újonnan alapított vállalkozásokat, emellett vannak olyan vállalatok, amelyek segítik az adatok számítógépes rendszerekbe való bevitelét. A Google és a Microsoft különböző ingyenes workshopokon segítik az induló és kisvállalkozásokat abban, hogy megértsék az elektronikus térben való mozgásuk lehetőségeit.

**Csehország**

Csehországban közel 1,000 vállalkozáshoz küldték ki a kérdőíveket. A kisvállalkozásoknál bizalmatlanságot tapasztaltunk a felmérésekkel szemben,amelynek egyik fő oka, hogy a téma sokak számára bonyolult. Ezért a jövőben nagy hangsúlyt kell helyezni a hasonló kutatásoknál a probléma komplex megértetésére.

* A digitalizáció már ismert fogalom, de elég más értelemben, mint ahogy azt az Ipar 4.0 koncepció értelmezi. Számukra annyit jelent a digitalizáció, hogy egyszerűsíti az adminisztrációt, egyet jelent a számítógép és az Internet használatával, és hogy az Interneten jó árukat és jó szolgáltatásokat lehet találni. A cseh kisvállalkozások a digitalizáció alatt többnyire az e-mailek, adatbázisok és az adminisztráció fogalmát értik, így a példákat is ilyen területekről küldték. A legfontosabb példák:

Lehetővé teszi elektronikus számlák készítését. Egyszerűsíti az adminisztrációt és hozzáférhetőbbé teszi a dokumentumokat. Segít eljuttatni a dokumentumokat az államigazgatáshoz. Néhány közepes cég jelezte, hogy a 3D-nyomatás jelentősen segíti őket, néhánynál pedig az irodai folyamatokban nyújtott segítséget, valamint az online CRM rendszer bevezetése.

* A kisvállalatok szkeptikusabbak a digitalizálás hasznossága megítélésénél, jóllehet annak bizonyos formáit nélkülözhetetlennek tartják. Az alábbi vélemények ismerhetők meg:

Minél nagyobb egy cég, annál inkább van szüksége digitalizációra. Egy kisvállalkozásnál a digitalizáció kevésbé lesz hatékony.

A kisvállalkozások sokkal rugalmasabbak, de nincs elegendő forrásuk. Ugyanakkor a kisvállalkozásoknak nem szabad félniük befektetni a digitalizációba. A nagyvállalatok rendelkeznek az optimális megoldások kifejlesztéséhez szükséges forrásokkal.

* A nagy és kisvállalkozások közötti különbségeket illetően a digitalizáció alkalmazásában két nagy vélemény csoport volt megfigyelhető. Az első csoport azt mondja, hogy jelentős különbségek vannak, a kicsik nem rendelkeznek elegendő forrással, vagy igazából nincs is szükségük digitalizációra. Egyértelmű, hogy van különbség szerintük, mivel a nagy cégeknek sokkal inkább digitalizálniuk kell, mint a kis cégeknek. A második csoport szerint nincs különbség, minden vállalkozásnak egyaránt javítania kell folyamatait a digitalizáció érdekében. Szerintük, ha a digitalizációnak van értelme önmagában annál a cégnél, akkor nincs különbség a nagycégek és a kis cégek között.
* Az Ipar 4.0 stratégia Csehországban is létezik. Az államtól azonban szinte semmilyen információ nem érkezik a kisvállalkozásokhoz. Az a néhány, aki rendelkezik némi információval, mind saját maga találta azt az Interneten.

A legtöbb válaszadó nem ismer semmilyen állami támogató rendszert ebben a kérdésben. Néhányuk említett egy-két piaci vagy nem piaci szervezetet, platformot, amelyek próbálnak segíteni ezen a területen. Működnek szolgáltatások az államigazgatásban, az e-kormányzásban, vannak EU-támogatások az IT-szektorban, vannak szemináriumok és workshopok.

Maga a cseh szövetség tud arról, hogy létezik egy hivatalos dokumentum, az Ipar 4.0 Kezdeményezés. Ez a stratégia azonban nem foglalkozik külön a családi, mikro és kisvállalkozásokkal. A családi vállalkozásokra nincs is világos definíció a törvényben. Léteznek üzleti alapon működő szervezetek, amelyek felajánlják segítségüket a digitalizáció terén, tanácsadás, tájékoztatás formában. Létezik a cseh informatikai, robotikai és kibernetikai intézet, de jelenleg még nem működik széleskörűen, és létezik az e-kormányzás. A vélemények szerint a cseh kisvállalkozások nem igazán informáltak az Ipar 4.0 témában, talán mert annyira bonyolult, komplex a téma és talán mert az állam sem tesz túl sokat az ő irányukba ezen a területen. A digitalizáció irányába tett cseh lépések a vélemények szerint nem annyira forradalmiak egyelőre, mint azt az Ipar 4.0 témája megkívánná.

**Szlovákia**

Szlovák észrevételek is több mint 30 kérdőíves válasz alapján, valamint a szövetség általános tapasztalatai alapján születtek. A gondolatokat az alábbiakban lehet összefoglalni:

* A családi, kis- és középvállalkozásokat 2 kategóriába osztották: hagyományos kkv-k és műszaki start-up-k. Az egyik kategóriába tartoznak a termelést, kézműipart, lakossági szolgáltatásokat, építőipart, mezőgazdaságot képviselő vállalkozások, a másikba pedig az informatikai szolgáltatások, a programozással foglalkozó vállalkozások, a közösségi hálózatok és a mobil applikációk.

A két kategória másképp látja az Ipar 4.0-t, eltérő állami és EU-s támogatásokban részesül és másképp vesz részt a finanszírozási programokban.

* A digitalizáció a hagyományos KKV-k részére a következő lehetőségeket kínálja:
	+ Egyéni válaszok a kliensek igényeire – nagyobb vevői elégedettség
	+ Vevőszerzés új útjai
	+ Költség megtakarítás – üzleti folyamatok javítása, just in time termelési filozófia, energia hatékonyság, erőforrás gazdálkodás
	+ Sokkal hatékonyabb adminisztráció – a cégek között &az államigazgatással való kapcsolatokban
	+ Javuló menedzsment és jelentési valamint minőségi rendszerek

Mindezek a versenyképességet javító tényezők.

* Milyen veszélyek és kockázatok leselkednek a digitalizációból fakadóan a hagyományos kkv-kra:
	+ Korlátozott pénzügyi lehetőség a szükséges elemzések finanszírozásához, stratégiák előkészítéséhez és megvalósításához, adatvédelmi intézkedések magas költségei
	+ Hiányzó emberi erőforrás kapacitások, amit leköt a napi üzletmenet, kielégítő digitális és IT készségek hiánya, egyre növekvő igény a munkatársak képzésére, újraképzésére
	+ Korösszetétel és régimódi módszerek a hagyományos kézműiparban. Hátrány lehet, hogy a kézműiparban az igazi húzóerő jelenleg az idősebb korosztályhoz tartozik, amely nehezebben sajátítja el a digitalis újdonságokat.
	+ Félelem az új technológiáktól és általában a változástól.

Mindezek a tényezők a versenyképesség elvesztéséhez vezethetnek.

* Létezik szlovák Ipar 4.0 nemzeti stratégia
	+ Elnevezése: Stratégia az Intelligens Iparról
	+ Csak stratégiai dokumentum, mostanáig akcióterv nélkül
	+ A dokumentumban több mint 100x használják az „Ipar“, „Ipari“ szót, több mint 100x használják az „Intelligens“ szót, de csak 8x azt a kifejezést, hogy „KKV“ és akkor is mindig hozzáteszik, hogy „is“, „szintén“
	+ Az autógyártás, gépgyártás és az elektrotechnikai iparágak átalakulása állnak középpontjában, nem fordítanak külön figyelmet a szolgáltatásokra, iparosságra, KKV-szektorra
	+ Van jónéhány program a start-upok támogatására
	+ Vannak különböző kezdeményezések, pl. IT akadémia– az IKT készségek javítására, Digitális Koalíció–együttműködés a kormányzat, a nagyipar, az egyetemek és az IT cégek között (ebben a KKV-szervezetek nem vesznek részt)
* Szlovák példák a digitalizáció területén
	+ Az adminisztráció területén: Digitális Személyi Kártyák az elektronikus aláírás lehetőségével és cégek számára hozzáférés a hivatalos postafiókhoz; Digitális kommunikáció a Társadalombiztosítási irodával – munkavállalói napirend; autópálya matricák elektronikus értékesítése
* Az adóbevallás területe: Elektronikus rendszer az adóbevalláshoz vállalkozások számára (2018-tól az önfoglalkoztatók és az állampolgárok részére is), pénztárgépek virtuális regisztrációja
	+ Banki terület–Mobil telefonnal való fizetés, készpénzfelvétel Mobil telefonnal, Elégedettségi felmérés arcfelismeréssel
	+ Az utazás területe- Mobil applikációk taxi vagy szállás rendeléshez
* Milyen megoldási kilátásai vannak a kis- és középvállalkozásoknak, a hagyományos kkv-knak és a műszaki start-up-knak?
	+ Mindenekelőtt a kettőjük közötti együttműködés
	+ Tájékoztató kampányok
	+ Közös finanszírozási programok
	+ Üzleti együttműködések létrehozása

Az OECD Digital Gazdasági Kitekintése 2017 szerint Szlovákiában a lakosság 76%-a használ Internetet rendszeresen, 59%-k bír alap digitális készségekkel, és csak 2.2% igazi IT specialista.

Mivel Ipar 4.0-ról van szó, érdemes megjegyezni, hogy jelenleg az Ipar 4.0-nak a GDP-hez való hozzájárulása 25%, a mezőgazdaságban 5% körül van, szolgáltatásoknál 60%, építőiparban 10%, aránya az exportban 80%.

A digitális átalakulás a legerősebb a pénzügyi szolgáltatások, a marketing, a dokumentum feldolgozás területén és a leggyengébb a termelésben, logisztikában, munkaerő gazdálkodásban.

Általános szlovák konklúziók:

* A digitális innováció és az új üzleti modellek átalakulást eredményeznek, beleértve a munkahelyek és a szakmák világát.
* Az adatokon alapuló innováció, az új üzleti modellek és a digitális alkalmazások megváltoztatják a tudomány, a kormányok, a városok és olyan ágazatok, mint például az egészségügy és a mezőgazdaság működését
* A digitális innováció támogatására irányuló politikák általában az innovációs hálózatokra, a finanszírozáshoz való hozzáférésre és az adatok (újbóli felhasználására) összpontosítanak, de kevesebb figyelmet fordítanak az IKT-kbe, a tudásalapú tőkébe és az adatelemzésbe történő befektetésekre.
* A digitális átalakulás hatásai megmutatkoznak a munkahelyek eltűnésében és a különböző szektorokban történő létrejöttükben, az új munkamódszerek kialakulásában és a kereskedelem területi megváltozásában, különösen a szolgáltatások területén. Erre válaszul, számos kormány felülvizsgálja munkajogi szabályozását és kereskedelmi megállapodásait.

**Magyarország**

Az Ipartestületek Országos Szövetsége is a több mint 30 beérkezett válasz és saját eddigi, hazai és nemzetközi tapasztalatai alapján fogalmazta meg a legfontosabb szempontokat. Ezeket az alábbiakban lehet összefoglalni:

Az Ipar 4.0 belül főleg három terület került megvizsgálásra a kkv-szektor szempontjából. Az innováció, a digitalizáció és a hálózatosítás fogalmai. Mindhárom kihívásokat és lehetőségeket is jelent a kkv-k számára.

* A digitalizáció fogalma a kisvállalkozások fejében minden olyan modern informatikai módszer használatát jelenti, amely helyettesíti a korábbi eljárásmódokat.
* Ha konkrét példákat említenek, akkor ez nagyon leegyszerűsödik az alábbiakra:
	+ számítógép megfelelő használata
	+ okostelefon napi használata
	+ online kapcsolattartás
	+ szoftverek használata
	+ ismeretek a munkaeszközök kezeléséhez
	+ külső és belső kommunikáció javítása
	+ marketing erősítése, a kicsik számára is szélesebb körű megjelenés a piacokon.

Megjelentek a kisvállalkozások véleményei a digitalizáció túlzott gyorsítása ellen is. Ezek főleg a következők:

* A túlzott digitalizáció a tevékenység gátja lehet.
* A fizikai tevékenységet igénylő ipari, javító, szerelő szakmákban kevés digitalizáció szükséges jelenleg.
* A digitalizáció túl drága a kicsik számára.
* A kisebb vállalkozások csak korlátozott pénzügyi lehetőségekkel rendelkeznek.

Digitalizációval kapcsolatban azonban a kisebb vállalkozások egyértelműen elismerték, hogy:

* nem választható, hanem kikerülhetetlen és hasznos
* összességében könnyíti a tevékenységet
* folyamatos képzést igényel

Milyen területeken tudja a kisebb vállalkozások tevékenységét a digitalizáció segíteni:

* Marketing tevékenység
* Honlap működtetése
* Raktározás nyomon követése
* Adatbázis rendezése
* Piac és a konkurencia megismerése
* Betanítás egyszerűsítése
* Ügyintézés egyszerűsítése
* Fogyasztói visszajelzések
* Központ és telephely közötti kapcsolat
* Szállítócégeknél pontos helymeghatározás

A nagyvállalatok és kisvállalatok lehetőségeit vizsgálva a digitalizálással kapcsolatban az alábbi vélemények fogalmazódtak meg:

* A nagyvállalatok jelentős előnnyel rendelkeznek a digitalizáció folyamatában.
* A vélemények jelentős része arra utal, hogy a kis cégeknek nem érdemes külön fejleszteni, a nagyokra kell támaszkodniuk.
* Ezzel párhuzamosan azonban az is megfogalmazódott, hogy a kisvállalkozások nagyon innovatívak, új megoldásaik is lehetnek, és ezért nem fogják automatikusan átvenni a nagyvállalatok gondolatait.
* Látják a kisvállalkozások a digitalizálásban lévő előnyöket a marketing tevékenység szempontjából, de legtöbbjük szerint nem tudnak erre áldozni.
* Kisvállalkozások általában lassabban alkalmazkodnak.
* A kevés alkalmazottal dolgozó vállalkozásoknak is sok képzésre van szükségük és ez arányaiban nagyobb anyagi terhet jelent a számukra.
* Egyes lépésekhez el kell érni egy bizonyos vállalati nagyságrendet.
* A digitalizálás ugyanakkor új lehetőségeket tár fel a kisvállalkozások számára, egyrészt a nagyok által le nem fedett területeken, másrészt azért mert személyre szabott szolgáltatásokat igazán csak a kicsik tudnak nyújtani.
* Fizikai munkát igénylő iparágakban a digitalizáció még nem igazán elterjedt.

A vélemények foglalkoztak a robotizálás és foglalkoztatás viszonyával is.

Egyértelmű volt az az álláspont, hogy a digitalizálás és a robotizálás a következő évtizedekben még nem tudja helyettesíteni a kisvállalatok százezrei által végzett szolgáltatói, javító-szerelő tevékenységet. Természetesen könnyebbé tudja azt tenni és a módozatait meg tudja változtatni.

* Az egyik legfontosabb kérdés, hogy a digitalizáció, a robottechnika megjelenése milyen kihatással lesz a foglalkoztatásra, a kisvállalatok munkaerő helyzetére. Egyértelmű, hogy a szakmák átalakulnak, a nagyipari termelés automatizálása munkahelyeket épít le. Ugyanakkor a digitalizálás új munkahelyeket alakíthat ki.
* Jelenleg a kisvállalkozások a szakképzett munkaerőt tekintve növekvő munkaerőhiányt érzékelnek, különösen a fizikai munkához kötött területeken. Még betanított munkásokban is kezd munkaerő-hiány jelentkezni. A robottechnika fejlődése enyhítheti a fizikai munkához kötött nehézségeket, de a robottechnika kezeléséhez szükséges szaktudás megszerzése is gond lehet, ha a továbbképzés nem reagál gyorsan a piaci igényekre.
* Általában az elemzések és az Ipar 4.0 stratégia a nagyipari termelésre koncentrál, míg a kisvállalkozásoknak meghatározóan fontos szerepe van a szolgáltatási szektorban. Ezért azt is megfelelően hangsúlyozták kell, hogy a digitalizáció és robottechnika fejlődését a szolgáltatási szektorban is elemezni kell, főleg a lakossági szolgáltatást nyújtó kisvállalkozások esetében.
* A vélemények szerint ki lehet mondani, hogy a robotizálás még évtizedekig nem válthatja ki a javító-szerelő kisipart lényeges lakossági igényekhez kötött szakmában. Bizonyos azonban, hogy sok kézműves szakmának meg kell újulnia, profilt kell szélesítenie, és ez egyre növekvő szakmai továbbképzést és beruházást igényel. Az várható, hogy az automatizálás és a digitális technika belép a legkisebb vállalkozások belső életébe is, bizonyos szervezési és adminisztrációs munkákat kiváltva, vagy végleg megszüntetve. Ez kihat majd a kisvállalkozások belső munkaerő helyzetére is.
* A digitalizálás, robotizálás sikeressége nagymértékben függnek azoktól a keretfeltételektől, amelyek között a kisvállalkozások is tevékenykednek (Internet-s lefedettség, cég- és személyes adatok garantált védelme, pozitív diszkrimináció a kicsik érdekében).

Kisvállalkozások és a nemzeti stratégia viszonya, szervezett információ szolgáltatás a stratégia megismerése érdekében

* Kis vállalkozások nagy része nem ismeri a nemzeti stratégiát
* KKV-szektor számára kiírt projektekről viszont tudnak, de ezek nagy része a projektekben meghatározott feltételek miatt a legkisebb vállalkozások számára nem elérhetők.
* Rendszeres segítő szolgáltatás**,** több információ szükséges

A kicsiknek rendszeres segítő szolgáltatásra és lényegesen több információra van szükségük folyamatosan a digitalizálás folyamatában is.

Ugyanakkor a legkisebb vállalatok rendkívül kreatívak és innovatívak, a digitalizálás lerövidíti azt az utat, hogy kinőjék magukat és akár nagyvállalattá váljanak.

**3.**

**Meghívott német és olasz kézműipari szervezetek véleménye**

**Német tapasztalatok a kkv-k területén digitalizációval kapcsolatban**

A német véleményt az Észak-Rajna-Westfáliai Kézműipari Kamarai Szövetség szakértői fogalmazták meg. A német vélemény három részre bontotta a témakört, egyrészt beszéltek a német kkv-k és a digitalizáció közti jelenlegi állapotról, a kihívásokról és megoldásokról, másrészt bepillantást nyújtottak a kkv-k támogatására működő kormányzati és szakmai szervezetek segítségéről.

Német kkv-k és a digitalizáció jelenlegi állapota

* a kkv-szektor 56%-a tartja úgy, hogy nagy kihívás a digitalizálás a számukra. 29%-nak az a véleménye, hogy nehézségeik vannak a digitalizálással kapcsolatban és 23% szerint a digitalizálás veszélyt jelent a létezésükre.
* mennyire fogadják el a kkv-k a jelenlegi helyzetet: 71% szerint a kisvállalkozók későn érkezők, 81%-uk véli úgy, hogy a kisvállalatok általában nyitottak a digitalizálás témájára és 21%-uk korai alkalmazónak tekinti magát.
* veszély-e a digitalizáció a kkv-k számára? 9% szerint veszély. 69% szerint egy lehetőség és 21% szerint nincs rájuk hatással.
* Mennyire használják a digitális technológiát a kkv-k?

25%-uk használ digitális technológiát. Ezek közül 10%-uk követő rendszereket, 9%-uk 3D nyomtató és 3D szkanner rendszereket, 8%-uk alkalmaz intelligens karbantartást, 3%-uk használ robotokat és 2% drónokat.

Ezek a számok a jelenlegi használat színvonalát mutatják be. Ha azonban megvizsgálásra kerül, hogy milyen arányban tervezik a digitális technológiát használni a vállalkozások, akkor mindenhol növekvő számokkal találkozunk. A követő rendszerek 10-ről 11%-ra emelkedhetnek, a 3D szkannernél már 9-ről 12%-ra, az intelligens karbantartásnál 8-ről 19%-ra emelkedik várhatóan ez a szám. Robotot 3% helyett 7% tervez rövid időn belül használni és a drónok használata is 2-ről 6%-ra fog emelkedni. Ez folyamatosan növekvő digitális alkalmazást jelent a kisvállalatok szintjén is (nem ismeretes, hogy ezek a statisztikák milyen arányban vizsgálták meg a családi és mikro vállalkozásokat is a kkv-szektoron belül).

* Melyek a legfontosabb akadályok a vállalkozás szempontjából?

Az IT és adatbiztonsággal kapcsolatos aggodalmak a vállalkozások 77%-nál megvan. A beruházási költségeket 73% tartja túl magasnak. A digitális kompetenciák hiányát az alkalmazottak körében 67% említette meg. A félelem a digitális technológiával való érintkezéstől a vállalkozások 64%-nál jelen van. A nem-megfelelő szélességű Internet lefedettségre a vállalkozások 44%-a panaszkodott, a nem-megfelelő tapasztalat a gyakorlati felhasználáshoz 41%-nál bukkant fel és az érdeklődés h iánya az ügyfelek körében ez csak 17%-nál tapasztalható.

Kihívások és megoldások

A német partner 3 konkrét példával érzékeltette, hogy mire lehet kisvállalkozások esetében is megoldás a digitalizáció:

1. A vevő ki akarja festetni a ház homlokzatát, de nem akar három napot várni a festő vállalkozási ajánlatára. Megoldás: ha a festő okostelefonos alkalmazást használ a digitális méréshez és nagy potenciálú ERP-szoftvert (vállalkozás erőforrás tervezés) a költségek kiszámításához, akkor az ajánlat elkészítése mindössze 15 percet vesz igénybe.
2. Egy sörfőzde kikölcsönzi hordóit a vevőinek, de gyakran nehézséget jelent visszaszerezni azokat, ami idő- és pénzveszteséget jelent a sörfőzdének. Megoldás: ha a sörfőzde egy EFID/GPS chippel szereli fel a hordóit, ami információkat tartalmaz például a vevőről, a bérlési időről és a hordó aktuális tartózkodási helyéről, akkor szinte minden h ordó időben visszakerül a sörfőzdébe.
3. Mikor egy lift műszakilag elromlik, az gyakran vészhelyzetet okoz és sokkal drágább megjavítani, mintha korábban rendben karbantartották volna. Megoldás: Ha egy intelligens felügyeleti és diagnosztikai szoftver valós időben ellenőrzi az adatokat, és képes megjósolni, ily módon megelőzni az esetleges műszaki hibát már két nappal előre!

A kkv-k támogatása a következőképpen zajlik:

Létezik egy„Digitális Stratégia 2025“. Ez az alábbiakat irányozza elő:

* 20 kiválósági központ – egyet a kézműves szakmáknak szentelnek
* Négy KKV 4.0 ügynökség létrehozása
* Olyan projektek elindítása, mint a „go-digital“ (külső tanácsadók finanszírozása)
* Szélessávú Internettel való teljes lefedettség (üvegszál) 2025-ig.

ÉRW tartományi szinten is ennek megfelelő lépéseket terveznek:

* KKV-k jövője parlamenti tudományos bizottság 21 ajánlást fogalmazott meg a digitalizáció területén, amelyek jelenleg tervezési vagy megvalósítás fázisban vannak
* NRW kiválósági központ a kézműves szakmákért

Két fontos gondolattal zárult a német előadás.

A digitalizáció mindannyiunkat érint - nem csak az üzleti életet, hanem a magánéletet is érinti.

A digitalizáció nem egy önmagában álló feladat - hanem egy állandó folyamat.

**Olasz tapasztalatok a kkv-k területén digitalizációval kapcsolatban**

Olasz részről a Confartigianato Bergamo szakmai szervezet foglalta össze az olasz tapasztalatokat. A Bergamo-i szervezet a harmadik legnagyobb szervezet országos szinten, 13.000 vállalkozást tömörít és tradicionális és innovatív szolgáltatások sokaságát nyújtja.

Az olasz szervezet 3 nagy pontban foglalta össze tapasztalatait és a helyzetet.

Az olasz Ipar 4.0 nemzeti tervet a Gazdaságfejlesztési Minisztérium alkotta meg, és azt a 2017-es Költségvetési Törvény jóváhagyta.

Az olasz nemzeti Ipar 4.0 terv kulcsakciókat tervez:

 **–** HYPER ÉS SZUPER LEÉRTÉKELŐDÉS, ÉRTÉKCSÖKKENÉS

Célja azon vállalkozások támogatása az adóztatás eszközével, amelyek olyan új beruházási javakba, tárgyi és immateriális javakba (szoftverek és IT rendszerek) invesztálnak, amelyek a termelési folyamatok technológiai és digitális átalakításához hozzájárulnak.

Hyper leértékelődés, értékcsökkenés jelentése: az adójóváírás szempontjából 250%-s túlértékelése az olyan új anyagi javakba, eszközökbe és technológiákba történő befektetéseknek, amelyek lehetővé teszik az Ipar 4.0 irányába történő átalakítást, mind a megvásárolt, mint a béreltjavak esetén

Szuper leértékelődés,értékcsökkenés jelentése: az adójóváírás szempontjából 140%-s túlértékelése az újonnan megvásárolt vagy lízingelt műszaki eszközökbe történő befektetéseknek

 **–**INTÉZKEDÉSEK A TŐKEJAVAKRÓL (ÚJ SABATINI)

A tőkejavakról szóló intézkedés a Gazdaságfejlesztési Minisztérium által nyújtott könnyítés, amelynek célja az üzleti hitelekhez való hozzáférés megkönnyítése, és az ország termelési rendszere versenyképességének növelése.

Támogatja a következő megvásárlására irányuló befektetéseket:

* Gépek;
* Berendezések;
* Installációk;
* Termelési célra használt műszaki javak;
* Hardware;
* szoftverés digitális technológiák.

 **–** GARANCIA ALAPOK MŰKÖDTETÉSE

A kis- és középvállalkozások pénzügyi forrásokhoz való hozzáférésének megkönnyítése olyan állami garancia biztosításával, amely gyakran helyettesíti a vállalatok valós garanciáit.

 **–** KUTATÁS & FEJLESZTÉSI ADÓKEDVEZMÉNYEK

Segít ösztönözni az innovatív folyamatokba és termékekbe történő Kutatási és Fejlesztési, valamint a jövőbeni üzleti versenyképesség biztosítását célzó magánberuházásokat.

Valamennyi az alapkutatással, az ipari kutatással és a kísérleti fejlesztéssel kapcsolatos költség egyaránt levonható:magasan képzett és műszaki személyzet felvétele, egyetemekkel, kutatóintézetekkel, start-up-okkal és innovatív KKV-kkal kötött kutatási szerződések, laboratóriumi eszközök és berendezések amortizációs kedvezményei.

 **–** MEGKÖNNYÍTETT ADÓZTATÁS a szellemi tulajdon használatából származó jövedelmeknél

Az olasz piac vonzóbbá tétele érdekében a hosszú távú nemzeti és külföldi befektetések számára, a szellemi tulajdon használatából származó jövedelmek könnyített adóztatásával.

Köszönhetően a kis- és középvállalkozói szövetségeknek az elérhető, támogatható költségek között alacsony költségek is vannak, amelyek a kisebb vállalkozásoknál valójában előfordulnak.

Egyéb kormányzati támogatási lehetőségek

* NEMZETI DIGITALIZÁCIÓS VOUCHER

Ez egy mikro, kis- és középvállalkozások számára könnyen elérhető intézkedés. E vállalkozások számára a Gazdaságfejlesztési Minisztérium által támogatott Alapból elérhető egy 10,000 euros"voucher”, amit az üzleti folyamatok digitalizációjára és technológiai korszerűsítésre lehet felhasználni,a költségek 50%-áig. Szoftver és hardver megvételére, valamint szakértők és tanácsadók kifizetésére lehet felhasználni.

* E-KERESKEDELEMÉS VÁSÁROK TÁMOGATÁSA

Ez egy 6,000 € értékű vissza nem fizetendő támogatás, ami a lombardiai vállalkozásokat hivatott segíteni az e-kereskedelmi platformokhoz, mint újfajta további értékesítési lehetőséghez való hozzáférésben, valamint ami voucherként szolgál a célországok vásárain való részvételhez.

Az intézkedés célja a kisvállalkozások export lehetőségeinek megteremtése, akik így segítséget kapnak az új digitális eszközök használatához.

Ez a Lombard régió támogatása.

Mit tesz a vállalkozói szervezet?

1. Digitális innovációs csomópontokat hoz létre
* *A Confartigianato Digitális Innovációs Csomópontja egy helyi szinten szervezett tudáshálózati rendszer, amely segíti a tagvállalkozásokat, függetlenül a méretüktől és tudásuktól hasznot húzni a digitális technológiákból, üzleti tevékenységük érdekében, és célja az optimális technológiai horizont elérése.*
* A Digitális Innovációs Csomópontcélja a vállalkozások tájékoztatása az újtechnológiákról és körükben annak terjesztése, összhangban a Nemzeti Ipar 4.0 Stratégiával. Figyelembe veszi a Nemzeti Útmutató célkitűzéseit is.
* Az alábbi területeken szolgáltat:
	+ *Innovatív szolgáltatások és vállalkozások versenyképessége*
	+ *Kézműves Területek*
	+ *Adótanácsadás és könyvelési szolgáltatás*
	+ *Képzési szolgáltatások*
	+ *Hitel ügyintézés*
1. A BERGAMO-i PMI INNOVÁCIÓS CSOMÓPONT
	* Ezt a csomópontot a Bergamo-i Kereskedelmi Kamara koordinálja. A bergamoi Dalmine városában a POINT nevű inkubátorházban található. Főbb területek, amivel foglalkozik:
* Kutatás és Technológia
* Technológia Transzfer
* Inkubator/Start Ups
* Egyetem
* Kompetencia központ
	+ Bergamo-i Innovációs Csomópont :
		- A hálózat stratégiai gyűrűje;
		- A nemzeti üzleti kontakt pontok egyike;
		- Kompetencia központok külső partnere.
	+ Ez egy **„**együttműködési**"** modell egy tágabb rendszer szereplői között, ami növeli a létező és meglévő struktúrák közötti szinergiákat.
	+ Mik a céljai?
		- Terjeszteni az Ipar 4.0 technológiákról megszerezhető tudást;
		- A vállalkozások digitális érettségének vizsgálata egy közös önértékelési modell segítségével, amit a Digitális Vállalkozási Pontok bocsátanak rendelkezésre;
		- Elősegíteni és megszervezni ágazati / termelési lánci speciális kompetencia képzéseket;
		- Vállalatok orientálása a külső digitális transzformációs létesítményekhez, technológia transzfer központokhoz, és Kompetencia Központokhoz;
	+ Elemezni az önértékelés alapján megtett intézkedések eredményeit, frissíteni a stratégiákat, és szükség esetén korrekciós intézkedéseket kezdeményezni.

Digitalizáció hatása a KKV-kra

1. A digitalizáció előnyei és használói

A digitalizáció magába foglalja a termelést és a megrendelés kezelést. Az online segítségnyújtás csökkenti az ügyfelek kezelésének időtartamát és költségeit és egyben csökken a károk és kifogások kezelésének ideje. A digitalizáció különösen a fiatalok esetében egy motivációs eszköz.

A digitalizáció felhasználói:

* + Nagyvállalatok, amelyek digitalizálási lehetőségeket a vállalat több területére tudja diverzifikálni, ki tudja terjeszteni a folyamatot az egész termelési láncra, több gépet és több alkalmazottat tud bevonni.
	+ Kisvállalatok, amelyek számára sokkal korlátozottabbak a beavatkozási lehetőségek, de azok ugyanolyan hatékonyak lehetnek.

Szükség lehet egy elszánt és fiatal munkatársra a folyamatok nyomon követésére és a digitalizációs folyamat számítógépes vonatkozásainak követésére.

1. Megoldandó problémák

Jó néhány témát meg kell oldani ahhoz, hogy javítani lehessen az olasz KKV-k digitalizációját. Ezek a következők:

* A KKV-k gyakran "informális" innovációt végeznek és az innováció finanszírozásának megszerzéséhez szükséges költségek igazolása nehéz;
* Olaszországban, csak a KKV-k 30%-a rendelkezik honlappal, így itt egy betöltendő űr tátong (rengeteg vállalkozás működik az építőiparban és néhány más vállalkozás alvállalkozóként);
* Alacsony az idegen nyelvek ismerete és ez megnehezíti a nemzetközi kereskedelem fejlesztését (e-kereskedelem, platformok);
* a gyártási területeken a vállalattulajdonosok átlagos életkora magas, ami az innováció iránti érdeklődés hiányát vetíti előre;
* Az IKT-cégek gyakran nem tudják támogatni a vállalkozásokat, mert azok túl kicsik és maguk nem képesek innovációra;

A továbbképzés, felnőttképzés még mindig nem elegendő, mert a vállalkozóknak nincs idejük az oktatásukra (a fiatalok digitálisak, míg a vállalati vezetők hagyományosak tradicionálisak).

**4.**

**A Kis- és Középvállalkozások Európai Szövetségének, az UEAPME-nak az álláspontja**

Az UEAPME a kézműves-, kis- és középvállalkozások európai szintű munkaadói érdekvédelmi szervezete. 67 tagszervezete van (országos ágazatközi szövetségek és európai szakmai szövetségek). 12 millió vállalkozást képvisel az EU-ban, amelyek 34 országban 55 millió embert alkalmaznak. Elismert európai szociális partner. Az UEAPME véleményét Luc Hendrickx fogalmazta meg, aki a vállalkozáspolitikai és külkapcsolatok területének igazgatója.

A vélemény az alábbi főbb területek köré csoportosult:

1. Az ipar digitalizációja
	1. Esélyegyenlőségre van szükség: a hagyományos vállalkozásokat is jobban be kell vonni
	2. A digitalizációval kapcsolatban szükség van okos szabályozásra, ami egyszerű és mindenki számára közérthető, nem rak újabb terheket a KKV-kra. Jövőbiztos kell legyen és fel kell venni a REFIT-be, a Bizottságnak „A célravezető és hatásos szabályozás program-jába.
	3. Rendkívül fontos a jó gyakorlatok cseréje
	4. KKV-knál növelni kell a tudatosságot és ehhez a KKV szervezeteket közvetítőként kell felhasználni és kapacitásaikat növelni
	5. A KKV szervezeteket jobban be kell vonni a politikai vitákba is
	6. A digitalizáció az valójában a készségek reformja
	7. Digitalizáció egy szélesebb értelemben digitális kereskedelmet /e-commercet jelent
	8. Jónéhány KKV még úgy érzi, hogy mindez őt nem érinti. Jónéhány országban már a Bruttó Hazai Össztermék (GDP) **¼**-t érinti
2. Megváltoztak a hagyományos üzleti modellek ->a KKV-k versenyképessége is attól függ majd, hogy a vállalkozás miképp tud igazodni a folyamatos technológiai fejlődéshez
3. A vevők a termékekről és szolgáltatásokról további kiegészítő információkat keresnek az interneten, a social media-ban, keresőmotorokkal. Kiváncsiak arra, hogy mások mit tapasztaltak; ismerni akarják a legalacsonyabb árakat
4. Változnak a fogyasztói elvárások – haladunk a 24/7, a hét minden napján és minden órájában funkcionáló gazdaság felé
5. Néhány csoporttól nagyon magas elvárások érkeznek, és a szolgáltató számára nagyon bonyolult feladat, hogy ezeket az elvárásokat teljesíteni tudja. A KKV-knak ezt figyelembe kell venniük, de azoknak is, akik nem tudják vagy nem akarják követni ezt a fejlődést. Ez a fejlődés valós idejű intézkedéseket igényel.
6. A KKV-k csak úgy maradhatnak versenyben, ha hozzáadott értéket tudnak ajánlani,emberi kapcsolatot tartanak és személyre szabott szolgáltatást folytatnak.
7. A családi vállalkozások és az E-kereskedelem viszonya
* Az áttérés egyik legfontosabb dilemmája, hogy minden vállalkozás saját üzleti modelljének a foglya. Rengeteget invesztáltak egy régi modellbe, amely még is jövedelmező. Nehéz megítélni az új modell sikerességét és hogy milyen gyors lesz a változás. Egy olyan üzleti modellbe kell invesztálniuk, ami ma még bizonytalan és azzal párhuzamosan továbbra is invesztálniuk kell a régi modellbe. Gyakran külön részleget kell felállítani az e-commerce-re – ezt csak lépésről-lépésre lehet megvalósítani. Szükség van a családon belüli segítségnyújtásra
* E-commerce önmagában nem lehet egy cél

Az e-kereskedelemhez szükség van az informatikai teljesítményre és digitális képességekre, a vezetőknél és az alkalmazottaknál is. Az e-kereskedelem az több, mint IT/technológia: az logisztikát, ügyfélkezelést és kommunikációt is jelent egyben. Vonjuk be a kollégákat, mert ők az e-kereskedelemre gyakran mint fenyegetésre tekintenek. Segítsük őket, hogy számoljanak le félelmeikkel.

1. Adatgazdálkodás
	* Az adatokkal való gazdálkodás új kockázatokat és felelősséget jelent.
	* Sürgető prioritást jelent a jogbiztonság biztosítása és az adatkezelő vállalkozások monopóliumának megelőzése, hogy az adatokhoz való egyenlő hozzáférést minden érdekelt fél részére biztosítani lehessen.

Máskülönben az adatok monópolizációja negatív hatásokat gyakorol majd a gazdaság fejlődésére, ideértve az új vállalkozások fejlődését is.

Nincs arról megállapodás, hogy ki birtokolja a gép-generálta, nem-személyes adatokat,elsődlegesen az általános felhasználási feltételek határozzák meg az adathasználatot. Az erősebb tárgyalási pozíció határozza meg, hogy ki használhatja és ki nem használhatja az adatokat. Ez különösen hátrányos a KKV-k számára, veszélyeztetheti, hogy őket kizárják az általuk és mások által létrehozott adatok gazdasági felhasználásából.

* + A szerződéses szabadságot olyan kezdeményezések kell, hogy kísérjék, amelyek előmozdítják a tisztességes versenyt, minden releváns fél, még a gyengébb játékosok számára is lehetővé teszik az adatokhoz való hozzáférést.
	+ A sablon szerződéses feltételek elfogadása iránymutatásul szolgálhat a méltányos szerződéstervezéshez és növelheti a gyengébb felek és felhasználók tárgyalási erejét.
	+ Az Európai Unióban el kell törölni az adatok lokalizációjára vonatkozó követelményeket annak érdekében, hogy egyenlő versenyfeltételeket teremtsenek az uniós vállalatok között.
	+ Az adatokhoz való hozzáférés már bizonyos területeken, például a javítási és karbantartási szektorban kiemelt fontosságú. A leginkább érintett ágazatok ágazati megközelítése esetlegesen megoldás lehet, ha a piaci értékelés azt mutatja, hogy nem szükséges horizontális jogalkotási megközelítés.
1. Kiberbiztonság

Néhány tényadat és KKV megközelítés:

* Minden YAHOO fiókot (3 milliárd) 2013-ban meghackeltek…
* A flamand városok közül minden 5.-knek a honlapja (digitálisablak) sebezhető
* A “The Guardian” cikke miszerint megtámadták a Deloitte-t
* A micro, gps-funkciókat vagy wifi kapcsolatokat anélkül is aktíválni lehet távolról hogy tudnánk róla
* Europol: tavaly az állampolgárok 2 milliárd dokumentumát szivárogtatták ki
* Németországban négyből egy középvállalkozás már szenvedett el veszteséget hacker támadás miatt, egy felmérés szerint
* Wanna Cry támadásnak vannak pozitív hatásai is: globális ébresztőt fúj, a világméretű fenyegetés növeli a tudatosságot
* Egyrészt a kkv-kat arra kell ösztönözni, hogy megragadják a digitális fejlesztések által kínált lehetőségeket, mivel ma már le vannak maradva. Másrészt tudatosítani kell náluk a gyorsan és folyamatosan változó biztonsági kockázatokat.
* A kiberbiztonság mindenkit érint: nagy és kis cégeket, állami hatósági szerveket. A KKV-k jelentik a leggyengébb láncszemet: őket támogatni kell. Ugyanis totális védelem nem létezik mert akkor már nem lennénk képesek a számítógépünket használni.

A kisvállalkozások nehézségei a következők:

A digitalizálás új és ismeretlen számukra. A KKV-k nem rendelkeznek IT részleggel. Nagyon alábecsülik a kockázatot! Mert a Cyber kockázat nem látható, nem kézzelfogható az átlagos vállalkozó számára: a “nyitott kapuk” nem láthatóak.

* A vállalkozók ahhoz vannak hozzászokva, hogy a már megszerzett tapasztalatra támaszkodjanak, míg egy digitalizált világban a jövőbe is kell tekinteniük
* A kisvállalkozások nagyon sok szakmában tevékenykednek és szakmailag így a problémáik is nagyon szerteágazóak
* Még a legkisebb vállalkozások számára is növekvő probléma a kereskedelmi kémkedés
* Közülük már nagyon sokat megtámadtak, de ennek nincsenek is tudatában
* Azok, akiket megtámadtak, nem beszélnek róla: félnek, hogy az imázsuk, presztízsük veszteségével járna

További és kapcsolódó probléma az adatvédelem megszervezése. Új lendületet adhat ennek a GDPR-ről,az adatvédelemről szóló új szabályozás, amely megköveteli majd a vállalatoktól, hogy jelentést tegyenek a számítógépes szabálysértésekről a szabályozók és az érintett személyek felé.

* Insecam: a biztonsági kamerák problémája is megoldatlan, fontos a hardware eladók szerepe,a vásárlók korrekt tájékoztatása: szükség van az objektív információra.
* Hiányzik az informatikai menedzsmenttudás a kockázatok elkerülése érdekében.
* Fejleszteni kell a koordinált fellépést uniós szinten és azon túl is
* A tagállamoknak fontolóra kell venniük a hatékonyabb csalás jelentési mechanizmusok végrehajtását. Az online bejelentési csatornák lehetővé teszik az áldozatok számára a bűncselekmény bejelentését anélkül, hogy találkozniuk kellene a helyi rendőrséggel.
* A bűnüldöző hatóságoknak folytatniuk kell azon tudás fejlesztését, megosztását és propagálását, hogy miképp lehet felismerni, nyomon követni, kinyomozni és elkapni a kiberbiztonsági kockázatokat. (Hogyan lehet megkülönböztetni, felismerni a hamis e-maileket: jó gyakorlatok!!)
* A hatóságok korán kapcsolatot kell kialakítsanak a magánszektorral, megoldásokat keresve és tájékoztatniuk kell a KKV-k felé is.
* Tudatosság növelés a KKV-k irányába, semleges objektív tájékoztatás: itt az EU-nak is van feladata; szükség van a kapacitásépítésre a tagszövetségeknél ezen a területen**.**

Digitális készségek KKV-k számára

Milyen digitális készségeket kell a KKV-knak elsajátítaniuk és hol tartanak ebben?

* A KKV-knak digitális kompetenciák elsajátítására van szükségük.Az európaiak 44%-a nem rendelkezik alapvető digitális készségekkel **(**DESI Digitális Gazdaság és Társadalom Index adatai alapján).
* A digitális társadalom által kínált lehetőségek kihasználásához szükséges legfontosabb készségekaz alapvető felhasználói készségektől, amelyek lehetővé teszik az emberek számára, hogy interakcióba lépjenek az interneten és használják a digitális termékeket és szolgáltatásokat, az olyan fejlett készségekig terjednek, amelyek alkalmassá teszik a vállalkozásokat arra, hogy kihasználják a technológiát a magasabb termelékenység és a gazdasági növekedés érdekében.
* A digitalis készségek kulcsfontosságúak a gazdaság, az innováció, a növekedés és a munkahelyteremtés szempontjából
* A KKV-k sokszínűsége🡪változatos megközelítést igényel
* A kkv-k gyakran kiszervezik és megvásárolják az informatikai szolgáltatásokat: hisz így a kompetenciák azonnal elérhetőek

Szükség van a digitális készségigények szakmacsoportosított azonosítására és a szak- és felnőttképzéseknél a tantervek megfelelő hozzáigazítására:

* Kétféle hatás van egyidőben érvényben: új munkahelyek létrejötte és tradícionális szakmák továbbélése
* A digitális írástudást meg kell valósítani az általános iskola szintjétől kezdve az oktatás minden szintjén
* A tanár- és oktatói képzést és a folyamatos szakmai fejlesztést ennek megfelelően kell kiigazítani
* A digitalis kompetenciák már szerepelnek az "Egész életen át tartó tanulás" kulcsfontosságú kompetenciáira vonatkozó 2006-os európai parlamenti és tanácsi ajánlásban … (2006/962/EC)
* Ezekre a változtatásokra nincs hosszú idő, azonnali sürgősséggel végre kell hajtani!

A digitalis készségek kialakításánál 4 kulcs üzenet van:

* Szükség van a szakképzési hiány megszüntetésére**,** mivel a készségek hiánya negatív hatással van a növekedésre és a munkahelyteremtésre (lásd. Kézműipari és KKV barometer eredményei, 2017. október)
* A gyors technológiai változásokhoz gyorsan kell alkalmazkodni, beruházni kella folyamatos továbbképzésbe, a digitális és a zöld készségekre való átképzésre
* A szakképzésnek, a munkaalapú tanulásnak, a gyakorlati tanoncképzésnek prioritást kell adni
* A továbbképzések kialakításánál figyelembe kell venni, hogy a vállalkozások számára azonnali digitális készségeket igényel a közigazgatás áttérése a digitalizálásra. Ez kényszerhelyzetet teremt a számukra, hiszen a különböző hatóságok azonnali dátumhoz kötött hatállyal térnek át a kizárólagos elektronikus ügyintézésre.

Szükség van a jövőt és az innovációt biztosító szabályozásra az „intelligens ipar” számára

* A jogalkotás nehezen tudja követni a technológiai fejlődést
* Új jogalkotási felfogásra van szükség. Rugalmasnak kell lennie és csak valódi szükségletre kell reagáljon. Érvényesítenie kell a – Gondolkozz először kicsiben – elvet és technológiai semlegességre van szüksége. Nem kötelezheti el magát a jogalkotó egy adott világcég mellett.
* Big Data létrejöttével, a rendszerek összekapcsolhatóságával : szükség van a felelősségi szabályok újragondolására / átnézésére
* A kkv-k támogatást és mentorálást igényelnek a (kiber) biztonsági, a titoktartási és az adatvédelmi kockázatok, valamint a kapcsolódó megoldások megértéséhez, és a szükséges lépések bevezetéséhez

Az „intelligens ipar” szabványainak kidolgozása

* Szükség van nyílt szabványokra, amelyek megakadályozzák a piaci dominanciát és a függőségeket;
* A nyitottság megtartása, a piaci szereplők közötti együttműködés támogatása, különösen a kkv-k érdekében, akik anyagilag nem képesek szabványok kidolgozására;
* A jövőbeli európai szabványosítási terv fényében és az európai gazdaság versenyképességének megerősítése érdekében a globalizált piacon a politikai döntéshozók és az ipar képviselői közös és összehangolt megközelítése kiemelkedően fontos.
* Támogatni kell a szabványok kidolgozásának előmozdítását és gyorsítását támogató programokat, és ezáltal hozzájárulni az Információs és Kommunikációs Technológia-alapú rendszerek, mechanizmusok és folyamatok zökkenőmentes működéséhez.

Az ipar digitalizációja

* Szükség van az egyenlő esélyek megteremtésére: vonjuk be a hagyományos vállalkozásokata folyamatokba
* Szükség van az intelligens szabályozásra, ami egyszerű és világos minden fél számára anélkül, hogy újabb terheket tenne a KKV-kra; jövő-biztosnak kell lennie ennek a szabályozásnak és fel kell venni a REFIT-be

A célravezető és hatásos szabályozás program (REFIT) révén a Bizottság gondoskodni kíván arról, hogy az uniós jogalkotás eredményes és hatékony legyen, és a lehető legkevesebb költséggel járjon az uniós polgárok és vállalkozások számára. A REFIT célja az, hogy egyszerűsítse az uniós jogot. Igen fontos a jövőben:

* Jó gyakorlatok cseréje
* Az egyik legfontosabb feladat a KKV-k felé a tudatosság növelése. Ebben sokkal jobban támaszkodni kell a KKV közvetítő szervezetekre és támogatni kell kapacitásépítésüket. (életciklus/szektor)
* KKV szervezetek jobb bevonása a politikai vitába
* Szakmai készségek reformja

További elérhető fontos információkat tartalmazó honlapok

* UEAPME állásfoglalások a Digitális Egységes Piacról: <http://www.ueapme.com/spip.php?rubrique229>
* “CloudingSMEs : Fehér Könyv – Összefoglaló és ajánlott akciók az EU Bizottság és a közigazgatás számára, Felhő szolgáltatók és a KKV-k”: <http://www.cloudingsmes.eu/wordpress/wp-content/uploads/2015/10/CloudingSMEs-WhitepaperV6final2.pdf>
* “CloudingSMEs : Fehér Könyv – Alkalmazzuk a felhőt, legyünk versenyképesek”: <http://www.cloudingsmes.eu/wordpress/wp-content/uploads/2015/08/CloudingSMEs-WP5-WhitePaper-being_competitive.pdf>
* UEAPME állásfoglalás “Az európai adatgazdaság felépítése” témában:<http://www.ueapme.com/IMG/pdf/UEAPME_position_on_Building_the_European_Data_Economy.pdf>
* CloudingSMEs: <http://www.cloudingsmes.eu/>

**5.**

**A V4-országok KKV-szervezeteinek nyilatkozata a budapesti, 2018. január 25-26-i II. Regionális Digitális Csúcstalálkozó alkalmából**

A V4 országok szervezetei Budapesten egy workshopot tartottak 2018. január 25-én és a Nemzetgazdasági Minisztérium támogatásával részt vettek a budapesti II. Regionális Digitális Csúcstalálkozón. Ezen a konferencián a legmagasabb kormányszinten vitatták meg a digitalizálás és a robotizálás, a jelenlegi folyamatokat kiszolgáló pénzügyi rendszerek problémáit. Ennek a konferenciának a tapasztalatait is hasznosítani tudják majd a V4 KKV-szervezetek tagságuk irányába.

Ennek a nagy nemzetközi összejövetelnek az alkalmából a V4-országok KKV-szervezetei egy közös nyilatkozatot fogalmaztak meg az egész témakörrel kapcsolatban. A nyilatkozat szövege a következő:

**A V4-országok KKV-szervezeteinek nyilatkozata a II. Regionális Digitális Csúcstalálkozó alkalmából**

**Magyarországon a Statisztikai Évkönyv adatai szerint a vállalkozások 90%-a** 10 fő alatti mikro vállalkozás, és a mikro vállalkozások 90%-a 4 fő alatti. Hasonlóak az arányok a többi V4-országban is. Ezért szükséges volt az Ipar 4.0, a digitalizáció és a robotizálás hatásait és feladatait ezeknek a vállalkozásoknak a szempontjából is megvizsgálni.

Az IPOSZ egy Visegrádi Alapnál elnyert projekt keretében nemzetközi konferenciát szervezett 2017. november 17-én Budapesten**,** amelyen jelen voltak a Visegrádi 4-ek kézműves szervezeteinek a vezetői, valamint a német és az olasz vezető kézműipari képviselők. Részt vett továbbá a Kis- és Középvállalkozások Európai Szövetségének, az UEAPME-nak az igazgatója, a Nemzetgazdasági Minisztérium és a Külgazdasági és Külügyminisztérium főosztályvezetői, az Informatikai Vállalkozások Szövetségének képviselői, a képzési oldal képviselői, valamint az egyetemi élet szereplői.

A konferenciát megelőzően **a V4-es KKV-szervezetek véleményeket gyűjtöttek össze kérdőíveken a kisvállalkozásoktól**. A kérdőívek olyan kérdésekre keresték a választ, hogy mit értenek ezek a vállalkozások digitalizáció alatt, használják-e már jelenleg, fontosnak tartják-e. Vizsgáltuk azt is, hogy az Ipar 4.0 nemzeti stratégiákat a vállalkozások ismerik-e, hallottak-e róla és egyáltalán, hogyan látják a körülöttük lévő szolgáltató és finanszírozási rendszert ebből a szempontból.

**Ennek a konferenciának a legfőbb megállapításait az alábbiakban lehet összegezni:**

A legfontosabb vélemény az, hogy **a digitalizáció nem választható dolog, hanem visszafordíthatatlan folyamat**. Ez mindenkiben tudatosult, de megoszlottak a vélemények abban a kérdésben, hogy **milyen mértékben szükséges ez a kisvállalatok számára**. Az volt a vélemény, hogy **ez szakmafüggő**. Vannak szakmák, amelyek nem nélkülözhetik és vannak olyan szakmák, amelyek jobban fizikai munkához kötöttek, ahol kevésbé van még erre szükség. A trendek azt jelzik, hogy minden területre és az élet minden részére el fog jutni ez a folyamat, a digitalizáció és a robottechnika, a technikai innováció minden egyes árnyalata. Szakmák fognak eltűnni és hihetetlen méretben új szakmák fognak keletkezni. Tehát **digitális készséggel kell rendelkezni a jövőben mindenkinek.**

A digitalizálásra és a robotizálásra a kisvállalkozások sem tekinthetnek úgy kizárólag, mint problémára, hanem ez **lehetőséget is jelent számukra**.

Az egész folyamatról a kisvállalkozások jelentős **információ-hiányban** szenvednek. Ezért folyamatos és **széleskörű tájékoztatásukra van szükség** arról, amit ezek a folyamatok jelenteni fognak a vállalkozások számára.

Az Ipar 4.0 legfontosabb eszközei a digitalizáció és a robotizálás olyan mértékben fognak beleszólni a gazdasági társaságok, az egyes vállalkozások életébe, hogy ezzel **folyamatosan foglalkozniuk kell a vállalkozásoknak is, és az őket képviselő szervezeteknek is**.

Az információ-hiány azt is jelenti, hogy ezeknek az országoknak a kisvállalkozói **egyáltalán nem, vagy alig ismerik az Ipar 4.0 nemzeti stratégiákat** és azoknak az őket érintő vonatkozásait. Két következtetést lehet ebből levonni; egyrészt folyamatosan, **jobban meg kell őket ismertetni a nemzeti stratégiákkal**, másrészt **a nemzeti stratégiáknak is több figyelmet kell fordítaniuk a gazdaság meghatározó szerepét játszó családi, mikro és kisvállalkozásokra. Ebbe a megismertetési folyamatba jobban be kell kapcsolni az országos hálózattal rendelkező szakmai szervezeteket is.**

Több országban működnek már platformok, nagyrészt azonban nagyvállalati szinten. **Kezdeményezni javasolt a családi, mikro és kisvállalkozásokat tömörítő platformok kialakítását** vagy a meglévő nagyvállalati platformhoz való szekciószerű betagozódásukat.

Mivel a kisvállalkozói réteg a foglalkoztatás minimum több, mint 50%-át biztosítja minden országban, nagy vita volt arról, hogy a robotizálás milyen hatással lesz a foglalkoztatásra. **A fejlettebb országok véleménye szerint a digitalizálás munkahelyeket hoz létre, de várható, hogy kétszer annyi munkahely fog megszűnni, mint amennyi keletkezik.** A V4-országok szervezetei egyetértettek abban, hogy egyszerre van jelen a fenti folyamat és a növekvő munkaerő-hiány. Az a vélemény is megfogalmazódott, hogy **bármennyire fontos és gyors a robotizálás, lesz egy csomó olyan szolgáltatás, főleg fizikai munkához kötött és a lakosság igényeit kielégítő, javító, szerelő szolgáltatás, amelyre a következő három évtizedben még bizonyára szükség lesz.**

**Egyetértés volt abban is, hogy a képzésnek kiemelten fontos szerepe van a problémák kezelésében.**

**A kisvállalkozások szempontjából egyik legfontosabb tényezőként fogalmazódott meg, hogy a digitalizációnak komoly biztonsági veszélyei vannak, és ezek folyamatosan növekednek. Ezt a véleményt a KKV-k Európai Szövetsége, az UEAPME is hangsúlyozta. Főleg a kis cégek számára nehéz lesz a védekezés módszereit alkalmazni és költségeit előteremteni, valamint a folyamatosan bevezetésre kerülő előírásoknak megfelelni. Főleg akkor, ha ezek az előírások megfogalmazásukkor nem veszik figyelembe az Európai Kisvállalkozói Törvény (Small Business Act) legfontosabb megállapítását, hogy ’gondolkozz először kicsiben’.**

**Egyetértés alakult ki abban, hogy a V4-országok szervezetei közötti együttműködést folytatni kell, és ki kell szélesíteni az Ipar 4.0 megvalósítási folyamatában is. A nemzeti stratégiák kiterjesztése mellett szükség lenne az úgynevezett pozitív diszkrimináció alkalmazására a törvények és rendeletek megalkotásakor ennél a vállalkozói kategóriánál.**

Budapest, 2018. január 25.

|  |  |
| --- | --- |
| **Csehország**Asociace malŷch a středních podniku a živonstníku ČR (AMSP CR), *Association of Small and Medium-Sized Entreprises and Crafts of the Czech Republic* | **Lengyelország** Zwiazek Rzemiosla Polskiego (ZRP), *Polish Craft Association* |
| **Magyarország** Ipartestületek Országos Szövetsége (IPOSZ), *Hungarian Association of Craftsmen's Corporations* | **Szlovákia** Slovenský živnostenský zvӓz (SZZ), *Slovak Craft Industry Federation* |
|  |  |